Jens Peter Vernersen (S), 2000-05-24:
Som det fremgår af betænkningen, stemmer Venstre og Det Konservative Folkeparti imod lovforslaget ved tredjebehandlingen.
Jeg må nok sige her ved andenbehandlingen, at det var en noget anden holdning, Venstre og Det Konservative Folkeparti havde for 1 år siden, da vi behandlede beslutningsforslag nr. B 94 fra Det Konservative Folkeparti. Forslaget handlede om øget kontrol med private spilleklubber.
Den daværende ordfører, hr. Bendt Bendtsen, havde følgende synspunkter, og jeg citerer fra ordførertalen: »Lovløs klandren må være overskriften for det, vi debatterer i dag.
Svindelen florerer lige rundt om gadehjørnet.
Det må være slut med overvejelser i både Justitsministeriet og Finansministeriet om at udskyde og bearbejde.
Sorte penge og svindel trives i bedste velgående, og sagesløse idrætsforeninger lægger navn til.
Vi ønsker et opgør med det i Det Konservative Folkeparti.
Mange spilleklubber drives på en måde, så der finder overtrædelser af straffeloven sted, og vi mener ikke, at disse små bidrag berettiger spilleklubbernes fritagelse for at betale afgift.
Alt i alt vil vi fra De Konservatives side ikke blive ved med at sidde og se på, at denne svindel og dette bedrag fortsætter.
Nogle vil måske nok sige, at store afgifter på samtlige spilleautomater i de lukkede spilleklubber betyder døden for disse klubber, men det tager vi med sindsro i Det Konservative Folkeparti.
Det forstyrrer ikke vores nattesøvn.«
På tilsvarende vis sagde Venstres ordfører, fru Inge Dahl-Sørensen, at der ingen kontrol er med, hvad disse spilleklubber tjener ind, at det er lovløshed, og at de skal betale samme afgift som andre.
Man bestemmer selv betalingsprocenten, fordi man lukker for tælleautomaten osv., osv. Venstres ordfører ønskede orden på spilleområdet.
Herefter skete der det, at skatteministeren indbød alle Folketingets partier for at lave en aftale om lovgivningen på spilleområdet.
Vi har haft en række møder.
Lovforslaget, som vi andenbehandler her i dag, tog hensyn til de synspunkter, partierne havde.
Der var dele i disse drøftelser, vi havde, som partierne ikke ønskede.
Disse dele kom ikke med i lovforslaget.
Hvad er det så, vi ser nu?
Venstre og De Konservative afviser forslaget og kalder det skatteministerens forsøg på at skaffe yderligere midler i statskassen.
Dette på trods af, at Det Konservatives forslag forudsatte afgifter, der ligger over dem i det lovforslag, vi behandler i dag.
Det har vi fået en opgørelse over fra Skatteministeriet her umiddelbart før andenbehandlingen, som er tilgået Skatteudvalget.
Under lovbehandlingen kan man se at vi har haft besøg af et spillested oppe fra Holbæk, der hedder Spilleland.
Det ligger i øvrigt i hr. Brian Mikkelsens valgkreds.
Jeg er sikker på, ud fra de udtalelser hr. Brian Mikkelsen er kommet med, at hr. Brian Mikkelsen har stor sympati for den spilleklub.
Men det viser sig rent faktisk, at den afgift, som den spilleklub efter Skatteministeriets beregninger skal betale, bliver mindre efter det lovforslag, vi behandler i dag, end efter det beslutningsforslag, som Det Konservative Folkeparti fremsatte for 1 år siden.
Venstres og De Konservatives holdning i denne sag viser, at disse to partier ikke vil gøre op med det sorte spil.
Venstre og Det Konservative Folkeparti vil ikke bare tilnærmelsesvis leve op til den ordførertale, som hr. Bendt Bendtsen holdt for 1 år siden.
Jeg synes, det er trist.
Det viser sig, at de synspunkter, hr. Bendt Bendtsen havde for 1 år siden, var slag i luften.
Der sker det ved tredjebehandlingen, at Venstre og De Konservative med åbne øjne stemmer for plat, svindel, lovløshed og bedrag - for at blive i hr. Bendt Bendtsens sprogbrug.
Jeg synes, det er trist, at vi er kommet dertil i Folketinget.